b'\n_START_ARTICLE_\nArvo Aalto\n_START_SECTION_\nNuoruus\n_START_PARAGRAPH_\nAallon vanhemmat olivat kivimies Eeverd Aalto ja ompelija Anni Vilhelmiina Raappana. Jatkosodan aikana Aalto muun muassa k\xc3\xa4vi kauppaa saksalaisten sotilaiden kanssa muiden poikien tavoin ja teki n\xc3\xa4ille j\xc3\xa4yni\xc3\xa4. Sodan loppuajan h\xc3\xa4n vietti evakossa Ruotsissa. Palattuaan Aallon oli tarkoitus menn\xc3\xa4 oppikouluun, mutta h\xc3\xa4n l\xc3\xa4htikin savotoille ja koulut j\xc3\xa4iv\xc3\xa4t k\xc3\xa4ym\xc3\xa4tt\xc3\xa4._NEWLINE_Vasemmistolaisessa kodissa varttunut Aalto oli innostunut lukemisesta, eronnut kirkosta ja liittyi Suomen kommunistisen puolueen (SKP) j\xc3\xa4seneksi vuonna 1952. H\xc3\xa4n asui tuolloin Rovaniemell\xc3\xa4._NEWLINE_Vuosina 1947\xe2\x80\x931955 Aalto toimi muurarina rakennusty\xc3\xb6mailla Lapissa. H\xc3\xa4n p\xc3\xa4\xc3\xa4si muurarin apuriksi 14-vuotiaana ja 19-vuotiaana h\xc3\xa4net hyv\xc3\xa4ksyttiin Rovaniemen muurarien j\xc3\xa4seneksi. H\xc3\xa4n toimi my\xc3\xb6s luottamusmiehen\xc3\xa4.\n_START_SECTION_\nUra SKP:ssa\n_START_PARAGRAPH_\nAalto suoritti Sirola-opiston kurssin 1955\xe2\x80\x931956 ja toimi vuosina 1956\xe2\x80\x931959 SKP:n Lapin piirij\xc3\xa4rjest\xc3\xb6n taloudenhoitajana. Vuosina 1960\xe2\x80\x931961 ja 1962\xe2\x80\x931964 h\xc3\xa4n oli SKP:n Rovaniemen aluej\xc3\xa4rjest\xc3\xb6n aluesihteeri. Aalto k\xc3\xa4vi Moskovan puoluekoulun vuosina 1961\xe2\x80\x931962. H\xc3\xa4nen kuvansa Neuvostoliitosta muuttui huomattavasti kriittisemm\xc3\xa4ksi, mutta h\xc3\xa4n jatkoi tukeaan Hru\xc5\xa1t\xc5\xa1ovin johtamalle valtiolle, joka oli tuolloin l\xc3\xa4htenyt uudistusten teille. 1950-luvun lopulla Aalto tapasi vaimonsa Onervan._NEWLINE_Vuosina 1965\xe2\x80\x931969 Aalto oli SKP:n Lapin piirisihteeri. Piiri oli SKP:n j\xc3\xa4senm\xc3\xa4\xc3\xa4r\xc3\xa4ss\xc3\xa4 suurin ja juuri Pohjois-Suomen kommunistit ratkaisivat vuoden 1966 edustajakokouksessa voimasuhteen kallistumisen uudistajien hyv\xc3\xa4ksi. Aalto kiinnitti huomiota muun muassa SKP:n ja SKDL:n toimintojen p\xc3\xa4\xc3\xa4llekk\xc3\xa4isyyteen. H\xc3\xa4nen k\xc3\xa4yt\xc3\xa4nn\xc3\xb6lliset aikeensa puolueiden yhdist\xc3\xa4misest\xc3\xa4 saivat kuitenkin tylyn tuomion puheenjohtaja Aimo Aaltoselta, josta tuli my\xc3\xb6hemmin er\xc3\xa4s puolueopposition n\xc3\xa4kyvimmist\xc3\xa4 hahmoista. Oppositio kannatti itsen\xc3\xa4ist\xc3\xa4 SKP:ta ja korosti SKDL:n luonnetta "demokraattisena yhteisty\xc3\xb6j\xc3\xa4rjest\xc3\xb6n\xc3\xa4" Lenini\xc3\xa4 perinteisesti tulkiten. Aallon toimet eiv\xc3\xa4t t\xc3\xa4lt\xc3\xa4 kannalta katsoen n\xc3\xa4ytt\xc3\xa4neet toivottavilta puolueen alkaessa hajota ennen SKP:n 14. edustajakokousta vuonna 1966._NEWLINE_Aalto valitsi uudistajien puolen. Vuonna 1966 uudistajat p\xc3\xa4\xc3\xa4siv\xc3\xa4t puolueen enemmist\xc3\xb6ksi ja puheenjohtajaksi valittiin Aaltosen tilalle Aarne Saarinen. Oppositio aloitti taistelun puolueen saamiseksi takaisin "terveiden voimien" haltuun ja kohteena oli muun muassa Lapin piiri, joka kuitenkin Aallon johtamana s\xc3\xa4ilyi enemmist\xc3\xb6n hallussa. Neuvostoliiton miehitetty\xc3\xa4 T\xc5\xa1ekkoslovakian vuonna 1968 Aalto asettui SKP:n kannalle arvostellen toimia. H\xc3\xa4n puolusti t\xc5\xa1ekkoslovakialaisten kantoja my\xc3\xb6s Neuvostoliiton kommunistisen puolueen (NKP) valtuustolle Lapissa.\n_START_SECTION_\nP\xc3\xa4\xc3\xa4sihteeri ja ministeri\n_START_PARAGRAPH_\nHajaannukseen p\xc3\xa4\xc3\xa4ttyneess\xc3\xa4 SKP:n 15. edustajakokouksessa 1969 Aalto valittiin puolueen p\xc3\xa4\xc3\xa4sihteeriksi ja t\xc3\xa4rke\xc3\xa4\xc3\xa4n poliittiseen toimikuntaan. Seurasi muutto Kontulaan. NKP:n painostuksella SKP pysyi kasassa, mutta vaikeudet eiv\xc3\xa4t lakanneet. Vuonna 1970 solmittiin osapuolisopimus, joka turvasi opposition asemat puoluejohdossa, mit\xc3\xa4 Aalto piti s\xc3\xa4\xc3\xa4nt\xc3\xb6jen roskakoriin heitt\xc3\xa4misen\xc3\xa4._NEWLINE_P\xc3\xa4\xc3\xa4sihteerin\xc3\xa4 Aalto joutui ottamaan vastaan paljon kritiikki\xc3\xa4 taistolaisiksi 1970-luvun alussa nimetylt\xc3\xa4 oppositiolta. Kun se ei n\xc3\xa4ytt\xc3\xa4nyt laantuvan ja muun muassa erillistoiminta jatkui, p\xc3\xa4\xc3\xa4tti Aalto alkaa koota enemmist\xc3\xb6l\xc3\xa4isi\xc3\xa4 vastaiskuun puolueen turvaamiseksi. Aallosta tuli opposition vihan symbolinen p\xc3\xa4\xc3\xa4kohde samalla kun h\xc3\xa4n joutui vastaamaan j\xc3\xa4rjest\xc3\xb6ty\xc3\xb6n k\xc3\xa4yt\xc3\xa4nn\xc3\xb6n py\xc3\xb6ritt\xc3\xa4misest\xc3\xa4. Opposition puolelle yh\xc3\xa4 enemm\xc3\xa4n kallistunut NKP alkoi my\xc3\xb6s suhtautua Aaltoon entist\xc3\xa4kin kitsaammin._NEWLINE_Huhtikuussa 1977 Aallosta tuli SKDL:n ty\xc3\xb6voimaministeri Sorsan II hallituksessa. Ministerin\xc3\xa4 h\xc3\xa4n pyrki ajamaan ty\xc3\xb6v\xc3\xa4en etuja, mutta joutui kritiikin kohteeksi monelta taholta joukkoty\xc3\xb6tt\xc3\xb6myyden vallitessa. Aalto jatkoi ministerin\xc3\xa4 my\xc3\xb6s seuraavassa Koiviston II hallituksessa. Jossain vaiheessa ministeri\xc3\xa4 vaadittiin valtakunnanoikeuteen h\xc3\xa4nen kehotettua ty\xc3\xb6l\xc3\xa4isi\xc3\xa4 ajamaan etujaan ty\xc3\xb6paikoilla, mik\xc3\xa4 tulkittiin sopimattomaksi lakkokehotukseksi._NEWLINE_Aallon poliittisena sihteerin\xc3\xa4 toimi Leevi Lehto, jonka kanssa Aalto valmisteli loppuvuodesta 1978 Kriittiseen korkeakouluun puheen "historiallisesta kompromissista", jonka perusideana oli uuden yhteiskunnan rakentaminen kapitalismin ja sosialismin parhaiden puolien pohjalta ty\xc3\xb6v\xc3\xa4en ja edistyksellisten porvarien yhteisvoimin. Puhe julkaistiin Kommunisti-lehdess\xc3\xa4, mutta sai muutaman kuukauden kuluttua murskaavaa kritiikki\xc3\xa4 NKP:lta ja taistolaisilta. Historiallisesta kompromissista tehtiin osoitus Aallon perusteellisesta \xe2\x80\x9creformistisuudesta\xe2\x80\x9d. Aalto hautasi kritisoidun ehdotuksen, mutta oppositio ja NKP pitiv\xc3\xa4t sit\xc3\xa4 esill\xc3\xa4 mahdollisuuksien mukaan. Maaliskuussa 1981 Erkki Rautee ja Veikko Lehtinen pyysiv\xc3\xa4t Aallon takaisin p\xc3\xa4\xc3\xa4sihteerin teht\xc3\xa4v\xc3\xa4\xc3\xa4n sit\xc3\xa4 viestintuojien mielest\xc3\xa4 huonosti hoitaneen Erkki Kivim\xc3\xa4en tilalle ja ministerin salkku sai j\xc3\xa4\xc3\xa4d\xc3\xa4._NEWLINE_Aalto siirtyi takaisin SKP:lle t\xc3\xb6ihin juuri ennen 19. edustajakokousta. H\xc3\xa4nen teht\xc3\xa4v\xc3\xa4kseen j\xc3\xa4i kokouksen valmistelu, mit\xc3\xa4 varten h\xc3\xa4n palkkasi Lehdon ja opposition Juhani Ruotsalon kirjoittamaan k\xc3\xa4sikirjoitusta. Aalto piti n\xc3\xa4iden ty\xc3\xb6t\xc3\xa4 hyv\xc3\xa4n\xc3\xa4, mutta koki n\xc3\xa4iden pett\xc3\xa4neen h\xc3\xa4net edustajakokouksen j\xc3\xa4lkeen. Osa enemmist\xc3\xb6st\xc3\xa4 valmistautui kokoukseen johdon vaihto mieless\xc3\xa4 kyll\xc3\xa4stytty\xc3\xa4\xc3\xa4n ainaisiin kompromisseihin. Saarinen ja Taisto Sinisalo jatkoivat puheenjohtajina kuitenkin viel\xc3\xa4 vuoden, mutta osapuolisopimuksesta luovuttiin. Aallolla oli kannatusta, mutta h\xc3\xa4n kielt\xc3\xa4ytyi puheenjohtajaehdokkuudesta. Vuoden 1982 ylim\xc3\xa4\xc3\xa4r\xc3\xa4isess\xc3\xa4 edustajakokouksessa johto vaihtui kolmaslinjalaisen Jouko Kajanojan noustessa puheenjohtajaksi. Aalto s\xc3\xa4ilytti asemansa p\xc3\xa4\xc3\xa4sihteerin\xc3\xa4 molemmissa edustajakokouksissa. Aluksi my\xc3\xb6nteisesti kolmaslinjalaisiin suhtautunut Aalto muuttui kriittisemm\xc3\xa4ksi n\xc3\xa4it\xc3\xa4 kohtaan katsoen n\xc3\xa4iden muun muassa viev\xc3\xa4n puolueen opposition k\xc3\xa4siin. Nuorilla kihahti h\xc3\xa4nen mielest\xc3\xa4\xc3\xa4n valta p\xc3\xa4\xc3\xa4h\xc3\xa4n ja Aalto k\xc3\xa4vi taas taistoon puolueen pit\xc3\xa4miseksi enemmist\xc3\xb6l\xc3\xa4isten k\xc3\xa4siss\xc3\xa4.\n_START_SECTION_\nPuheenjohtaja\n_START_PARAGRAPH_\nAalto valittiin SKP:n puheenjohtajaksi 20. edustajakokouksessa vuonna 1984. Valintaa edelsi suuri taistelu opposition ja NKP:n ilmoittaessa vastustuksensa Aallolle, jota yritettiin kolmaslinjalaisten kanssa kammeta pois puoluejohdosta. Oppositio oli nimennyt sen erottamista puolueesta kannattaneet "kirveslinjaksi" ja identifioinut linjan johtajaksi Aallon, vaikkei t\xc3\xa4m\xc3\xa4 edes kaikkein kiihkeimmin opposition erottamista ajanut. Aallolle kerrottiin NKP:n taholta selv\xc3\xa4sti, ett\xc3\xa4 yhteydet puolueeseen katkeavat, jos oppositio erotetaan._NEWLINE_Pelastukseksi koitui Mihail Gorbat\xc5\xa1ovin valinta Neuvostoliiton johtoon hieman my\xc3\xb6hemmin. Uudistuva NKP piti suhteita sek\xc3\xa4 Aallon puolueeseen ett\xc3\xa4 erotetun v\xc3\xa4hemmist\xc3\xb6n (1986 perustamaan) Suomen kommunistiseen puolueeseen (yhten\xc3\xa4isyys) (SKPy). Oppositio erotettiin SKP:sta vuosien 1985 ja 1986 p\xc3\xa4\xc3\xa4t\xc3\xb6ksill\xc3\xa4. Aalto ryhtyi puheenjohtajana uudistamaan puoluetta ja laittoi Yrj\xc3\xb6 Raution kirjoittamaan uutta puolueohjelmaa, joka hyv\xc3\xa4ksyttiin vuoden 1987 21. edustajakokouksessa, jossa Aalto valittiin jatkamaan teht\xc3\xa4v\xc3\xa4ss\xc3\xa4\xc3\xa4n. H\xc3\xa4n ei kuitenkaan onnistunut saamaan puolueen kannatusta nousuun, ja esimerkiksi eduskuntavaaleissa 1987 SKDL koki j\xc3\xa4lleen yhden tappion lis\xc3\xa4\xc3\xa4, eik\xc3\xa4 Aalto itsek\xc3\xa4\xc3\xa4n p\xc3\xa4\xc3\xa4ssyt eduskuntaan._NEWLINE_Vuonna 1988 Aalto joutui j\xc3\xa4tt\xc3\xa4m\xc3\xa4\xc3\xa4n paikkansa SKP:n johdossa talousskandaalin nostettua puolueen iltap\xc3\xa4iv\xc3\xa4lehtien kestoaiheeksi. SKP:n taloudenhoitaja Jorma Sorvari oli sijoittanut puolueen varoja holtittomasti, ja edess\xc3\xa4 oli katastrofi, joka johti 35 miljoonan markan tappioihin. Aalto kantoi poliittisen vastuun ja erosi puheenjohtajan teht\xc3\xa4vist\xc3\xa4. H\xc3\xa4n oli aikaisemmin todennut, ettei ollut mit\xc3\xa4\xc3\xa4n periaatteellista estett\xc3\xa4 puolueen varojen sijoittamiselle yksityisiin yrityksiin, joita puolue asettui kannattamaan uudessa puolueohjelmassakin.\n_START_SECTION_\nPoliittisen uran j\xc3\xa4lkeen\n_START_PARAGRAPH_\nVuonna 1988 Aalto julkaisi muistelmateoksen El\xc3\xa4m\xc3\xa4ni miljoonat (WSOY). Vuodesta 1992 asti Aalto on asunut talvet Portim\xc3\xa3ossa Portugalissa ja kes\xc3\xa4t Helsingiss\xc3\xa4._NEWLINE_Kes\xc3\xa4kuussa 2016 Arvo Aalto piti puheen vasemmistoliiton puoluekokouksessa Oulussa. H\xc3\xa4nen edellisest\xc3\xa4 puoluekokouspuheestaan oli kulunut silloin 29 vuotta.'